
RAPORT

asupra proiectului de Lege privind aprobarea Ordonanţei de urgenţă a Guvernului nr.184/2001 pentru modificarea şi completarea Legii învăţământului nr.84/1995 

În urma examinării proiectului de Lege privind aprobarea Ordonanţei de urgenţă a Guvernului nr.184/2001 pentru modificarea şi completarea Legii învăţământului nr.84/1995, în şedinţa din 6 februarie 2002, Comisia a hotărât că acesta nu poate fi acceptat şi propune Plenului respingerea, (10 voturi pentru respingere, 5 voturi împotriva respingerii şi o abţinere) din următoarele motive:
1. Ordonanţa de urgenţă nr.184/2001 a fost aprobată de Guvernul României la data de 20 decembrie 2001, la numai cinci zile de la publicarea Legii privind aprobarea Ordonanţei de urgenţă a Guvernului nr.206/2000 pentru modificarea şi completarea Legii învăţământului nr.84/1995                           (Legea nr.713/2001 - M.O.nr.803/14.XII.2001), operând modificări în art.166 din Legea învăţământului nr.84/1995, republicată, fără a face trimitere la legea publicată, care reglementează aceeaşi materie.

 2. Expunerea de motive, fiind constituită confuz şi în afara materiei care trebuie reglementată, nu lămureşte intenţiile iniţiatorului şi nici nu argumentează necesitatea de modificare a unei legi la un interval de numai cinci zile de la publicare. Cât priveşte urgenţa, aceasta nu are justificare constituţională.

3. Ordonanţa amintită, aprobată de guvern la un interval atât de scurt după publicarea Legii nr.713/2001, a creat confuzie totală în teritoriu, fiind în vigoare două legi, respectiv o lege şi o ordonanţă, care modifică acelaşi articol din lege, dar din poziţii diferite. Situaţia creată are consecinţe grave asupra copiilor din sistem, precum şi asupra realizării unei eficiente activităţi instructiv-educative şi recuperatorii specializate a acestora. 

4. Din proiectul de lege se constată că se separă şi se disjung bunurile publice ale şcolii: o parte (terenuri şi imobile) trec în administrarea consiliilor locale, o parte (dotări, mobilier, etc) în proprietatea şcolii şi o parte (procesul educaţional) în administrarea inspectoratelor şcolare. De aici rezultă o inadvertenţă funcţională şi administrativă. Separarea bazei materiale produce disfuncţii şi de ordin pedagogic şi terapeutic în asistarea copiilor cu deficienţe. Menţionăm că terapiile specifice de compensare fac parte din planurile de învăţământ, fiind o completare a activităţii instructive din programul de dimineaţă, constituind un întreg educaţional.

5. Dacă se realizează două patrimonii, se cer şi doi administratori (directori, personal administrativ etc.). În concluzie se realizează o conducere bicefală. Dublarea schemei de personal implică, nejustificat, masive cheltuieli de fonduri financiare. În această situaţie apar disensiuni, contradicţii, decizii contrare datorate conducerii bicefale a activităţii de învăţare şi integrare şcolară a copiilor deficienţi.

6. Finanţarea cheltuielilor cu întreţinerea, repararea imobilelor care se invocă, poate să fie susţinută din sursele atribuite prin buget, indiferent de titularul surselor (consilii locale sau inspectorate) prin reglementări simplificate, aşa cum sunt prevăzute în Legea nr.72/1996 privind finanţele publice.

7. Comisia apreciază că materia în cauză este satisfăcută prin Legea nr.713/2002, de aprobare a Ordonanţei Guvernului nr.206/2000, referitoare la modificarea art.166 din Legea învăţământului nr.84/1995.

